贈李中丞洪一首
作者：皎然
朝代：唐

paragraphs: 深沈閫外畧，奕世當榮寄。
地裂大將封，家傳介珪瑞。
至今漳河俗，猶受仁人賜。
公初鎮惟邢，決勝無精兵。
重圍逼大敵，六月守孤城。
政用仁恕立，恩由賞罰明。
遂令麾下士，感德不顧生。
於時聞王師，諸將兵頗黷。
天子狩南漢，煙塵滿函谷。
純臣獨耿介，下士多反覆。
明公仗忠節，一言感萬夫。
物性如蒺蔾，化作春蘭敷。
見說金被爍，終期玉有瑜。
移官萬里道，君子情何如。
伊昔避事心，乃是方袍客。
頓了空王旨，仍高致君策。
安知七十年，一朝值宗伯。
言如及清風，醒然開我懷。
宴息與遊樂，不將衣褐乖。
海底取明月，鯨波不可度。
上有巨蟒吞，下有毒龍護。
一與吾師言，乃於中心悟。
咄哉冥冥子，胡爲自塵汚。